בס"ד, אסרו חג פסח תשפ"ד

**בבא מציעא דף ס"ב, "חייך קודמין לחיי חברך"**

**א. ר' עקיבא – חייך קודמין**

1. **סנהדרין דף ע"ג:** "לכדתניא: מניין לרואה את חבירו שהוא טובע בנהר, או חיה גוררתו, או לסטין באין עליו, שהוא חייב להצילו - תלמוד לומר לא תעמד על דם רעך".
2. **יומא, דף פ"ב (פסחים כ"ה):** "נקטלך ולא תקטול! מאי חזית דדמא דידך סומק טפי? דילמא דמא דההוא גברא סומק טפי".
3. **בבא מציעא, דף ס"ב:** "לכדתניא: שנים שהיו מהלכין בדרך, וביד אחד מהן קיתון של מים, אם שותין שניהם - מתים, ואם שותה אחד מהן - מגיע לישוב. דרש בן פטורא: מוטב שישתו שניהם וימותו, ואל יראה אחד מהם במיתתו של חבירו. עד שבא רבי עקיבא ולימד: וחי אחיך עמך - חייך קודמים לחיי חבירך".
4. **רא"ש שם, ה' ו':** "עד שבא ר"ע ולימד וחי אחיך עמך חייך קודמין לחיי חבירך. ואף על גב דהאי קרא דריש ליה ר' אלעזר לרבית קצוצה שיוצאה בדיינין. הך דרשא שמעינן מעמך דמשמע שחיי אחיך טפילים לך ושלך קודמין".
5. **שיטה מקובצת שם:** "שנים שהיו מהלכין בדרך וכו' חייך קודמין לחיי חברך. ואותו אדם שהמים בידו שותה ומציל נפשו דחייו קודמין להציל את עצמו חטפן אחד מהם מחברו ושתה וחברו מת על ידו חייב בדיני שמים כן נראה דמאי חזית דדמיה סומק טפי, הרמ"ך".
6. **חדושי ר' חיים הלוי, יסודי התורה ה' א':** "ונראה דכן הוא כפירוש השני שכתבנו מהא דאיתא בב"מ דף ס"ב [ע"א] שנים שהיו מהלכין בדרך וביד אחד מהן קיתון של מים וכו' עד שבא ר"ע ולימד וחי אחיך עמך חייך קודמין לחיי אחיך, הרי דאע"ג דהתם הוי בשב ואל תעשה, ועוד יותר דלא הוי התם דין רציחה כלל ורק משום דין הצלה, ומ"מ צריכינן לקרא דוחי אחיך עמך דחייך קודמין, ושמע מינה דדווקא בהצלה דאיכא קרא דוחי אחיך עמך דחייך קודמין, אבל ברציחה דליכא קרא בכל ענין יהרג ואל יעבור אף בשב ואל תעשה ובלא עביד מעשה, אם אך יש בו דין רציחה".

**ב. ספק סכנה וודאי סכנה**

1. **ירושלמי תרומות, ח' ד':** "רבי אימי איתצד בסיפסיפה אמר ר' יונתן יכרך המת בסדינו. אמר ר' שמעון בן לקיש עד דאנא קטיל אנא מתקטיל אנא איזיל ומשיזיב ליה בחיילא".
2. **בית יוסף, חושן משפט תכ"ו (כסף משנה, רוצח א' י"ד):** "וכתבו הגהות מיימונית: בירושלמי מסיק אפילו להכניס עצמו בספק סכנה חייב ע"כ. ונראה שהטעם מפני שהלה ודאי והוא ספק, וכל המקיים נפש אחת מישראל כאילו קיים עולם מלא".
3. **סמ"ע על השו"ע שם:** "כתבו הגהות מיימוניות... והשמיטו המחבר ומור"ם ז"ל, ובזה י"ל כיון שהפוסקים הרי"ף והרמב"ם והרא"ש והטור לא הביאו בפסקיהן, משו"ה השמיטוהו גם כן".
4. **שו"ת רדב"ז חלק ה' ללשונות הרמב"ם סימן רי"ח:** "אבל להציל נפש חבירו אפי' במקום דאיכא ספק סכנה חייב להציל והכי איתא בירושלמי. ומ"מ אם הספק נוטה אל הודאי אינו חייב למסור עצמו להציל את חבירו ואפי' בספק מוכרע אינו חייב למסור נפשו דמאי חזית דדמא דידך סומק טפי דילמא דמא דידיה סומק טפי. אבל אם הספק אינו מוכרע אלא נוטה אל ההצלה והוא לא יסתכן ולא הציל עבר על לא תעמוד על דם רעך".
5. **שו"ת חוות יאיר, קמ"ו:** "וגדולה מזו כתב בכ"מ ספ"א דהלכות רוצח ושמירת נפש בשם הירושלמי שמחויב לכנוס לספק נפשו להציל נפש חבירו וש"ס דידן ב"מ ד' ס"ב נמי הכי משמע דדווקא התם שאם ישתו שניהם ימותו ודאי מש"כ בספק י"ל ישתו שניהם ולא ישתה הוא לבדו וימות חבירו ודאי וא"כ מחויב לכנוס לספק נפשו' אפילו בספק הצלה וצ"ע".
6. **הראי"ה קוק, שו"ת משפט כהן קמ"ג:** "והנה מה שנראה לכת"ר דזה פשוט, שגם אינו רשאי למסור את עצמו כדי להציל את חבירו, ולגבי רבים חיובא ליכא והיתרא איכא, וגם מדת חסידות לדבריו, וכן עולים הדברים לפי השקפה ראשונה בדעת נוטה, אני נבוך בזה טובא בעניי ... ולכאורה אין שום מקום לאסור למסור נפשו אפילו בשביל הצלת חבירו, שדי לנו דחיובא ליכא בקום ועשה, משום דהוא יכול לומר ג"כ מאי חזית, אבל אין לנו שום מקום לאיסור ... ויש לומר דר"ע דאמר חייו קודמים לא בא אלא לשלול סברת בן פטורא, שמוטב שישתו שניהם וימותו, אבל אם רצה ליתן לחברו, משום שחיי חברו יקרים אצלו מחייו, בכה"ג י"ל שאין איסור בדבר, אפילו ביחיד לגבי יחיד. ובגוף הדבר סתמו עלינו רבותינו אבות ההוראה ז"ל את הדרך של המשקל כאן".
7. **שו"ת אגרות משה, יורה דעה ב' קע"ד (בעניין תרומת איברים):** "אבל מסתבר שיהיה חלוק לאו דלא תעמוד על דם רעך משאר לאוין לענין איסור. דבשאר לאוין הא אסור להכניס עצמו לספק סכנה כדי שלא יעבור אלאו כדלעיל, דהא אף להסוברין דרשאי להחמיר על עצמו גם ליהרג ולא לעבור בשאר עבירות מפורש ביו"ד בר"ס קנ"ז דהוא דוקא כשהעכו"ם המאנסו מכוין להעבירו על דת אבל אם אינו אלא להנאת עצמו אסור להחמיר ונקרא חובל בעצמו כמפורש בש"ך סק"ב ... וכ"ש שהוא מתחייב בנפשו ומאבד עצמו לדעת כשיכניס עצמו לספק סכנה במעשה בשביל איסורי לאוין. אבל להציל נפש חברו אף שג"כ הוא רק באיסור לאו יהיה מותר להכניס עצמו בספק מאחר דעכ"פ יוצל נפש מישראל לפ"מ שפרש"י בסנהדרין דף ע"ד ד"ה סברא בטעם שיהרג ולא יעבור ברציחה משום דכשיעבור ויהרוג והוא ינצל הרי איכא תרתי אבוד נשמה ועבירה וכשיהרג ולא יעבור איכא רק חדא אבוד נשמה, דכי אמר רחמנא לעבור על המצוות משום וחי בהם משום דיקרה בעיניו נשמה של ישראל והכא גבי רוצח כיון דסוף סוף איכא אבוד נשמה למה יהא מותר לעבור, אלמא דשוין לדין זה נפש שלו ושל חברו וממילא שייך להתיר ספק נפש שלו בשביל ודאי נפש חברו. אבל לענין לחייב ליכנס לספק סכנה כיון שעכ"פ הוא רק בדין לאו אין להחמיר ... אבל בלשון הב"י חו"מ סימן תכ"ו איתא שהגמיי"מ הביא מירושלמי שחייב והסמ"ע סק"ב כתב בלשון צריך שג"כ הוא כלשון חייב, וא"כ הוא דלא כדכתבתי ... ואף שכתבתי דאף שאין האדם מחוייב להכניס עצמו לספק סכנה בשביל הצלת נפש חברו מ"מ רשאי דל"ד לענין זה לשאר לאוין שאסור מאחר דניצול עכ"פ נפש מישראל שהוא אליבא דסברת רש"י דשוין נפש שלו ונפש של חברו, אין ראיה להתיר שיפקיר נפשו למיתה ודאית בשביל הצלת נפש אחר ממיתה ודאית, דהא הטעם דמי יימר דדמא דידך סומק טפי דלמא דמא דההוא גברא סומק טפי הוא דבר ברור כדרואה שכן נגזר מהשי"ת ולכן אינו יכול לומר שאולי דמא דידיה סומק טפי, אף באופן שיודע שמעשיו יותר מתוקנים ממעשה חברו ואף באופן שכן הוא החזקה שאם היו שניהם עומדין בסכנה ואפשר להציל רק אחד מהן היו מצילין אותו ולא את חברו כפי שתנן בסוף הוריות ואף שהוא ת"ח וחברו ע"ה אסור לת"ח לעבור על רציחת הע"ה כדי שלא ליהרג ומאותה הסברא עצמה דמי יימר אף שהוא כסתירה לדין הקדימה להצלה וכסתירה לגבי מעלת ת"ח נגד ע"ה דהא רק מהסברא ידעינן שלא נאמר קרא על ש"ד שיהרג ולא יעבור כמפורש בגמ' שם, והוא מטעם דהגזירה מקמי שמיא בזה שהעכו"ם יצוה לו להרוג לפלניא לא נחשב שנגזר על פלוני שיהרג, דהרי על גזירה שפלוני יהרג היה נגזר שהעכו"ם יהרוג אותו ולא שיהרוג הוא לפלוני דאין גוזרין משמיא לעבור איסורין, ובע"כ הגזירה משמיא היא עליו אך באופן שיכול להציל עצמו בעבירה ברציחה, ונמצא שרואה שאף שהוא ת"ח ובעל מעשים והשני ע"ה סומק לענין הריגה זו דמא דפלוני הע"ה להקב"ה ולא דמא דידיה אף שהוא ת"ח ובעל מעשים מטעמים שלא נמסרו לבנ"א אלא הקדוש ברוך הוא בעצמו יודע ותמים פעלו ולכן אסור לו להנצל ברציחה דפלניא אף ע"ה מסברא זו ממש".
8. **שו"ת יחוה דעת, ג' פ"ד:** "ועל כל פנים להלכה הסכימו רוב האחרונים כדברי האיסור והיתר והרדב"ז הנ"ל שאין האדם רשאי להכניס עצמו בספק סכנה כדי להציל את חבירו מודאי סכנה ... על יסוד הדברים הנ"ל, דן הגאון רבי יצחק יעקב וייס, ראב"ד העדה החרדית בירושלים, בספרו שו"ת מנחת יצחק חלק ו' (סימן ק"ג) לאסור לתרום כליה לחולה כליות שנשקפת לו סכנה, שהואיל וקיימת אפשרות של סכנה במעשה הניתוח של התורם הבריא, וכן יכול להיות שבעתיד יבוא התורם לידי סכנה כשחסרה לו אחת מכליותיו, ונמצא שהתורם מכניס עצמו לספק סכנה, וכן לא יעשה לדעת הרדב"ז וסיעתו ע"כ. וכן העלה הגאון רבי אליעזר יהודה ולדינברג אב"ד ירושלים, בספרו שו"ת ציץ אליעזר חלק ט' (סימן מ"ה), על יסוד דברי הפוסקים הנ"ל, ועל סמך דברי הרופאים שאמרו לו שמעשה הוצאת כליה אחת מכליותיו של התורם כרוך בסכנת נפשות, לכן העלה שאין לעשות כן, אלא אם כן יחליט סגל של רופאים מומחים אחרי עיון מדוקדק שהדבר אינו כרוך בספק סכנת נפשות לתורם. וכולי האי ואולי ע"כ.

אולם באמת שנמסר לנו מפי רופאים מומחים ויראי שמים שדרגת הסיכון בהוצאת הכליה לאדם התורם, היא מועטת מאד, וכתשעים ותשעה אחוזים מהתורמים חוזרים לבריאותם התקינה. ולפי זה הרי כל מה שהסכימו הפוסקים הנ"ל שאסור להכניס עצמו בספק סכנה, זהו רק בספק השקול, מה שאין כן בנידון שלנו שבודאי שמצוה היא לתרום כדי להציל את חבירו ממות בטוח ... ולכן נראה שהעיקר להלכה שמותר וגם מצוה לתרום כליה אחת מכליותיו להצלת חייו של אדם מישראל השרוי בסכנה במחלת הכליות. וראויה מצוה זו להגן על התורם אלף המגן. ומכל מקום בודאי שיש לעשות זאת רק על ידי רופאים מומחים, ושומר מצוה לא ידע דבר רע. והשי"ת ישלח דברו וירפא לכל חולי עמו ישראל, כאמור שלום שלום לרחוק ולקרוב אמר ה' ורפאתיו".

**ג. משנת חסידים**

1. **ירושלמי תרומות, שם:** "עולא בר קושב תבעתיה מלכותא ערק ואזיל ליה ללוד גבי ריב"ל. אתון ואקפון מדינתא אמרו להן אין לית אתון יהבון ליה לן אנן מחרבין מדינתא. סלק גביה ריב"ל ופייסיה ויהביה לון. והוה אליהו זכור לטוב יליף מתגלי עלוי ולא אתגלי וצם כמה צומין ואיתגלי עלוי, אמר ליה: ולמסורות אני נגלה?! א"ל ולא משנה עשיתי?! א"ל וזו משנת החסידים?!".
2. **שו"ת רדב"ז, ג' תרכ"ז:** "שאלת ממני אודיעך דעתי על מה שראית כתוב אם אמר השלטון לישראל הנח לי לקצץ אבר אחד שאינך מת ממנו או אמית ישראל חבירך. יש אומרים שחייב להניח לקצץ האבר הואיל ואינו מת והראיה מדאמרינן בע"ז חש בעיניו מותר לכוחלה בשבת ומפרש טעמא משום דשורייני דעינא בלבא תליא משמע הא אבר אחר לא והשתא יבוא הנדון מק"ו ומה שבת החמורה שאין אבר אחד דוחה אותה היא נדחית מפני פקוח נפש אבר אחד שנדחה מפני השבת אינו דין שתדחה מפני פקוח נפש ורצית לדעת אם יש לסמוך על טעם זה.

תשובה זו מדת חסידות אבל לדין יש תשובה מה לסכנת אבר דשבת שכן אונס דאתי משמיא ולפיכך אין סכנת אבר דוחה שבת אבל שיביא הוא האונס עליו מפני חבירו לא שמענו. ותו דילמא ע"י חתיכת אבר אעפ"י שאין הנשמה תלויה בו שמא יצא ממנו דם הרבה וימות ומאי חזית דדם חבירו סומק טפי דילמא דמא דידיה סומק טפי. ואני ראיתי אחד שמת ע"י שסרטו את אזנו שריטות דקות להוציא מהם דם ויצא כ"כ עד שמת והרי אין לך באדם אבר קל כאוזן וכ"ש אם יחתכו אותו. ותו דמה לשבת שכן הוא ואיבריו חייבין לשמור את השבת ואי לאו דאמר קרא וחי בהם ולא שימות בהם הוה אמינא אפילו על חולי שיש בו סכנה אין מחללין את השבת תאמר בחבירו שאינו מחוייב למסור עצמו על הצלתו אף על גב דחייב להצילו בממונו אבל לא בסכנת איבריו. ותו דאין עונשין מדין ק"ו ואין לך עונש גדול מזה שאתה אומר שיחתוך אחד מאיבריו מדין ק"ו והשתא ומה מלקות אין עונשין מדין ק"ו כ"ש חתיכת אבר. ותו דהתורה אמרה פצע תחת פצע כויה תחת כויה ואפ"ה חששו שמא ע"י הכוייה ימות והתורה אמרה עין תחת עין ולא נפש ועין תחת עין ולכך אמרו שמשלם ממון והדבר ברור שיותר רחוק הוא שימות מן הכויה יותר מעל ידי חתיכת אבר ואפ"ה חיישינן לה כ"ש בנ"ד. תדע דסכנת אבר חמירא דהא התירו לחלל עליה את השבת בכל מלאכות שהם מדבריהם אפילו ע"י ישראל. ותו דכתיב דרכיה דרכי נועם וצריך שמשפטי תורתינו יהיו מסכימים אל השכל והסברא ואיך יעלה על דעתנו שיניח אדם לסמא את עינו או לחתוך את ידו או רגלו כדי שלא ימיתו את חבירו הלכך איני רואה טעם לדין זה אלא מדת חסידות ואשרי חלקו מי שיוכל לעמוד בזה ואם יש ספק סכנת נפשות הרי זה חסיד שוטה דספיקא דידיה עדיף מוודאי דחבריה. והנראה לע"ד כתבתי".

1. **הרב יעקב מדן, "עיון במשנת חסידים", עלון שבות 150:** "משנת חסידים של רבי שמעון בר יוחאי ושל אליהו זכור לטוב היתה שלא להסגיר בשום פנים ואופן יהודי מבוקש למלכות הרודפת אותו, אף שמטרת ההסגרה היא הצלת כלל הציבור. ניתן לראות איפוא במשנת חסידים קביעת מדיניות של 'כולם בעד אחד ואחד בעד כולם'. מדיניות של אחווה עד לברית דמים בין כל יהודי לאחיו נגד הנכרים הצוררים אותם. משנת חסידים עוסקת איפוא בעיקר ביחסים הדוקים מאד בין אדם לחברו ...

רבי שמעון הסובר שאין להסגיר כלל ואף בייחדוהו להם, סובר שמוטב ימותו כולם ואל ימסרו אחד למיתה, וזה כסברת בן פטורא. רבי יהודה הולך בשיטת רבי עקיבא, הסובר למרות הכלל שטבע 'ואהבת לרעך כמוך - זה כלל גדול בתורה', ש'חייך קודמין לחיי חברך', ולכן יש להינצל במחיר חייו של המוסגר ... ניתן להמשיך ולומר שזוהי עצמה משנת חסידים - משנת בן פטורא, הרואה את הרֵעות והאחווה בשעת מצוקה כערך עליון, שאסור לאדם לוותר עליו אף במחיר הצלת חייו. שהרי איך יקנה האדם את חייו במחיר חיי חברו הגווע לעיניו?! דרך זו במשנת חסידים (שלא נפסקה הלכה כמותה!) ראתה את הרֵעות כערך עליון, כדרך שראינו אנו במשנת חסידים את המלחמה על קיום התורה והמצוות בכל מחיר, מצד אחד, ואת העמידה שכם אחד אל מול האויב, מצד שני - כערכים עליונים, הדוחים אף פיקוח נפש".

**ד. משפטי המלוכה**

1. **הרב מדן, שם:** "אך יותר נראה לנו, שיש לקשור את משנת החסידים של אליהו ורשב"י לחסידים הקדמונים שמסופר עליהם בספר המקבים. ייחודם, לדעתנו, היה בכך שהסיטו את הדיון במעבר על המצוות בעת גזירה מסוגיית פיקוח נפש לתחום של דיני מלחמה ומיגדר מילתא, וראו במסירות נפש על כל מצווה ומצווה דבר הקשור ליכולת עמידתו של כלל עם ישראל מול אויביו, החפצים להכרית את אמונתו".
2. **שו"ת משפט כהן שם:** "ולענין אם יש חיוב למסור נפשו בשביל הצלת רבים ... וממלחמת מצוה לע"ד אין ללמוד כלל, דע"כ עניני הכלל דמלחמות יוצאים הם מכלל זה דוחי בהם, שהרי גם מלחמת רשות מותרת היא, ואיך מצינו היתר להכניס נפשות רבות בסכנה בשביל הרווחה, אלא דמלחמה והלכות צבור שאני. ואולי הוא מכלל משפטי המלוכה, שהיו ודאי רבים ונמסרים באומה, כמו שכ' הרמב"ם פ"ג דמלכים ה"ח דאין רשות למלך להרוג אלא בסייף, וכן שאין לו כח להפקיר ממון ואם הפקיר הו"ל גזל, וכמו הרוגי מלך נכסיהם למלך (סנהדרין מ"ח ב') ופסקה הרמב"ם שם, וכל אלה ועוד כיו"ב הם שרידים שנשארו לנו ממשפטי המלוכה, שהם אינם ע"פ גדרי התורה של הלכות יחיד (ובמק"א בארתי, שגם אלה יש להם מקור בתורה, אלא שדרכי הדרשה בזה נמסרו לכל מלך כבינתו הרחבה, ומשו"ה צריך שיכתוב לו שני ס"ת, וכ"א לשם קדושה מיוחדת, ועל הס"ת ששייך לכל בן ישראל נאמר לבלתי רום לבבו ולבלתי סור וגו' אעפ"י שבס"ת דמצד המלוכה מלך פורץ לעשות לו דרך ואין מוחין בידו), ומהם ג"כ דיני המלחמה, בין מלחמת מצוה ובין מלחמת רשות, וא"א ללמוד מזה למקום אחר".
3. **שו"ת ציץ אליעזר, י"ב נ"ז:** "במלחמה אם חייל מחויב או רשאי להכניס א"ע בספק סכנה כדי להציל את חבירו החייל מסכנה כגון שמוטל פצוע בשטח מסוכן וחשוף לאויב וכדומה ... לאחר העיון נראה דיש לומר דבמלחמה שאני, וכשם שהותרה עצם המלחמה למסיבותיה ולמשימותיה ולהכניס בסכנה עם רב, כך אחת מהלכותיה היא שכל או"א מאנשי הקרב מחויב למסור את נפשו להציל את משנהו מסכנה שנקלע בה מגרמת המלחמה ... ועוד יעוין בשו"ת משפט כהן סי' קמ"ג (בסוף הסי') שמגדיר בדומה לזה ... למדנו מזה ב' הגדרות הא דמלחמה שאני, הא', מפני שכך נוסד העולם, והב' מפני דהלכות צבור והנהגת המדינה שאני, ובאמת מצינו שעוד ב' גאונים כבר כתבו להגדיר בכזאת, בשו"ת חתם סופר חחו"מ סי' מ"ד מסביר דברי הגמ' בשבועות הנ"ל מפני שיש בזה משום תיקון המדינה וצורך הנהגתה ע"ש, ובשו"ת שם אריה חיו"ד סי' כ"ז מסביר זאת מפני שהוא מנהגו של דבר וכותב בתוך דבריו בלשון וכן בכל דבר שהוא צורך העולם כמו לרדת במלחמה דהוי ודאי סכנה שרי ואף במלחמת הרשות עיין שם. ומכיון שכן מסתבר לומר, דכשם שאי אפשר ללמוד מהמותר במלחמה למקום אחר, כך אי אפשר גם ללמוד מהאסור במקום אחר לגבי מלחמה, וכשם שהכלל של וחי בהם לא חל במלחמה, כך הכלל של חייך קודמים ג"כ לא חל במלחמה אלא כאיש אחד מחויבים למסור כאו"א את נפשו בעד הצלת חייו של משנהו, ונכנס זה ג"כ בכללי הלכות ציבור והנהגת המדינה ותקנתה ... ויעוין עוד בספרי שו"ת צ"א ח"ט סי' י"ז פרק ה' מ"ש כמה נימוקים להתיר גם לרופא להכניס א"ע בספק סכנה בכדי לטפל בחולה במחלה מדבקת, והדומה לזה, והזכרתי שם גם מהנימוק שזהו גדרו של עולם עיין שם. וגם בנידוננו הרי המדובר לא רק בלהוציא את הפצוע מהמקום המסוכן. כי אם גם בלסכן הרופא הצבאי א"ע להגיש לו עזרה רפואית לפי שעה. ויש להאריך".
4. **שו"ת יביע אומר, חושן משפט י' ו' (מבצע אנטבה לאור ההלכה):** " ... וההיא דאסתר לא שמה מתיא, שלהצלת כל ישראל פשיטא שהיתה צריכה לסכן עצמה בשבילם, ואפי' בודאי סכנה מצוה איכא, שאפי' להצלת אדם גדול שרבים צריכים לו, מצוה למסור נפשו עליו, אפי' בודאי סכנה, וכמ"ש בס' חסידים (סי' תתרצ), כ"ש להצלת כל ישראל ממש, ובתוכם גדולי הדור, חגי זכריה ומלאכי עזרא נחמיה דניאל חמ"ו ומרדכי וסיעתם. וכבר אמרו חז"ל (ב"ב י ב) הרוגי לוד אין כל בריה יכולה לעמוד במחיצתם, ופירש"י, הרוגי לוד פפוס ולוליינוס אחים שהרגם טוריינוס הרשע ע"י גזרה שנגזרה על ישראל להשמידם על שנמצאת בת המלך הרוגה וחשדו את ישראל עליה, ועמדו אחים אלו ואמרו מה לכם על ישראל אנו הרגנוה ... וכ"כ בהגהות זר זהב (כלל נט אות כא) שאין ראיה להגמ"י בשם הירוש' מאסתר שנכנסה אל המלך בספק סכנה, שהצלת רבים שאני, ואדרבה ממה שלא רצתה מתחילה להכניס עצמה בספק סכנה משמע להיפך, כמו שפי' רש"י באסתר, עד שא"ל מרדכי שבלא"ה גם היא בסכנה ... (ועיין במשך חכמה (ס"פ שמות) בפסוק לך שוב מצרימה כי מתו האנשים המבקשים את נפשך, שאלמלא מתו לא היה צריך להכנס בסכנה בשביל הצלת ישראל, וכמ"ש הרמב"ם הל' רוצח הנ"ל. ע"ש) ... ומ"מ נראה שלהצלת כלל ישראל ודאי שיכול להכניס עצמו בסכנה אפי' בלא הוראת ב"ד וכו'. ע"ש. וע' בס' שבט מיהודה (עמוד כא), ובשו"ת היכל יצחק (חאו"ח סי' לט), מ"ש עוד בזה על האו"ש הנ"ל, ואכמ"ל. (ובהיכל יצחק שם פי' דברי הרמב"ם, כד' כלי חמדה הנ"ל ע"ש)".
5. **אנציקלופדיה הלכתית רפואית, ערך סיכון עצמי:** "הצלה של כלל ישראל – יש מי שכתב, שלדעת האוסרים לסכן עצמו עבור חברו, הוא הדין שאינו מחוייב לסכן עצמו אפילו עבור הצלת כלל ישראל. יש הסבורים, שעבור הצלת כלל ישראל מחוייב כל יחיד לסכן עצמו לכל הדעות. ויש מי שחילק בין הצלת רבים מישראל, שאם אין היחיד בכלל הסכנה, אינו מחוייב להיכנס לסכנה עבורם, ובזה אין הבדל בין הצלת יחיד לבין הצלת רבים, לבין הצלת כלל ישראל, שכל יחיד חייב לסכן עצמו עבורם. ומכל מקום אין לכפות אדם למסור נפשו להצלת הרבים ... בעת מלחמה הדין שונה מעת שלום, והכללים ההלכתיים של 'וחי בהם' ושל 'וחי אחיך עמך', אינם חלים בתנאי מלחמה, ולפיכך חייב כל אחד למסור נפשו עבור הצלת הרבים".

**בן פטורא ועוד שניים / יעקב בן קטורה**

**א.**

לכל איש יש שם / יש בית, ילדים.

לכל תנא יש הלכה / ובית מדרש ותלמידים.

אך יש תנא בלי שם / (על שם אביו נקרא)

ואין כמוהו הלכה / הזאת בכלל תורה?

ומה בית מדרשו? / ומי הם רבותיו?

היש לו תלמידים? / איה הם עקבותיו?

דרכו איש לא ידע / (ודאי שלא אני)

חייו לנו חידה / הוא תנא אלמוני.

**ב.**

אך אם בישימון וחול / בארץ איש בה לא עבר

בארץ עייפה מחום / ללא יישוב, בלב מדבר

ארץ בלי ענן ורוח / רק ערער בודד

ארץ של אויר מלוח / בלי שירת נודד.

ארץ בלי צל של שיטה / ארץ ערבה

רק צלמוות ומיתה / ארץ בלי תקווה.

על ראשו של הר קרח / לא נשקף לשום מקום

לא חיה, לא עוף פורח / שם יכרעו לבלי קום.

**ג.**

שם כרעו שכבו השניים / שם, בארץ עייפה

בין שניהם קיתון של מים / בקיתון אין אף טיפה

עיניהם זכות וטובות מבטים / אף על פי שכבו, מה ישיר מבטן!

וחולות אפורים, זועמים, לוהטים / לא יצליחו כסות את טוהר תכלתן.

שום זוג עיניים מהן לא ראה / במות בן הזוג מצמא

בעוד הלשון שתחתן אז גמעה / טיפה, לחלוחית, לגימה.

חזיהם צמודים, ליבם לא פועם / אך גם בלי קרדיולוג או רופא

הן יושר ליבם כה דופק, כה רועם / מצפונם הן לא מת, הוא איננו מרפה!

שפתיהם דוממות, חריבות / אך היטב אם תחזה

הן עדיין דובבות / לא בגדנו זה בזה!

**ד.**

ומעבר לאופק החול / יושבת, הומה שם העיר

עדיה האחד להגיע יכל / לו רק את רעהו הפקיר.

תשואות שם בעיר הומיה אביבים / היין נשפך בה כמים

שם ישיקו יחדיו כוסיות - אוהבים / משם יפקדו רק השניים.

שם ישירו ביין על מים רבים / לא יוכלו לכבות אהבה, והאש

שניצתה בליבות אוהבים / לא יוכל לה נהר שוטף וגועש.

שם ישירו על כך בכינור ובתוף / בחליל ובקול ערב

והרוח תישא ממדבר אין לו סוף / אל מולו את השיר הצרוד, החרב.

והשיר לא הושר, כי מילים לו - לא יש / הוא שיר מי קיתון מעטים

שאש צימאון לא כיבו, ולא אש - / אהבה שבין שני המתים.

**ה.**

ואתה אם תשמע שיר אביב במנוחה / על מים רבים, אהבה ושמחה

נטוש את שירי, השליכהו ממך / כי איננו, אינו בשבילך!

אך אם בין הישק כוסיות תוכל להקשיב / בין רעם תופים ופסנתר

לשיר מרוסק, שבור, חרישי / על קיתון שיבש, אין טיפה בו יותר.

**וידעת!                                כי יש תורה ויש שירה**

**ויש תורה שהיא שירה         זאת תורה של בן פטורא!**

**ו.**

והשיר הלזה עוד חרק, 'השתעל' / וקולו קצת גימגם ורטט

מרשב"ג שנשחט עם רבי ישמעאל / עד תתנ"ו, ברנ"ו, ת"ח ות"ט.

ושוב כעבור שנות דורות נתגלה / ושחור כעשן כבשנים תארו

כשיאנוש קורצ'אק לקרון מוות עלה / עת סירב לעזוב יתומי בית ספרו.

העשן מפולין עם הזמר נשאר / מיתמר כעבור שנות יובל ביריחו

מתערב בעשן אוטובוס שבער / עת דויד דלרוזה קפץ לתוכו.

וגרדום הצורר את השיר לא מחשה / ולו קול פיצוץ הרימון מנגינה

רימון בין לבבות של מאיר ומשה / בקולר של חבלי לידת מדינה.

והלחן הוא לחן בלדת חובש / בשכונת בית ישראל בששת ימים

עת נפל וסוכך על פצועו בליל אש / ויחדיו נתערבו שם דמים בדמים.

ומהרי גוש עציון עונה לו ההד / למ"ד ה"א לוחמים מפזמים מנגינה

יהי ליל שחז גופותינו לעד / שאיש לא ברח, לא בגד, לא נכנע.

וגם ללא תוף, חצוצרה ופסנתר / בצומת בית-ליד הזמר נישא

כששבתי מחפוד רץ, לא ויתר / וטרם נפל, להציל עוד ניסה.

ועכשיו, לא אי-אז, לא אי-שם אלא פה / יש זקן פליט מחנות, שריד שעות נוראות

שעל נער צעיר הגן בגופו / משן כלבי טרף חדי מלתעות.

**ז.**

ובימים שנראה שאיש לבצעו / ואדם על כיסו רק יחשוב

ונדמה שכל רע בגד ברעו / ושירת בן פטורא חלפה לבלי שוב.

הטה אוזנך, הסכת נא ושמע / השירה מתנגנת אף אם אין לה כלים

בזמר שקט, אך מכה בעוצמה / השיר עוד יושר, אף אם אין לו מילים.

**ודע:                                  כי יש תורה ויש שירה**

**ויש תורה שהיא שירה       זו תורה של בן פטורא!**